Go laolwa fela ke mabaka gonne ga go reye gore mongwe le mongwe yo o kgonang go bua dipuo tse pedi tse di rileng a ka kgona go di fetolela. Phetolelo le ga le, e ka laolwa le go kgonega gape fa motho a itse dipuo tsoopedi go tswa kwa moding, a tlhaloganya borutapuo jwa tsona le go di tlhaloganya go tswa boloto jwa pelo, jaaka go ka kgona go dira "Tlharamololo" ya setlhangwa le go se "Retololela mo setsong sa puo" jaaka e kete se tlholegile mo puong eo. Phetolelo e ka dirwa jaaka re bone ka ena Sol Plaatje, yo o kgonneng go fetolela diterama tsa ga Shakespeare, Moesimane wa mmakgonthe, ntle le go tsenela thuto ya phetolelo ya seporofešenale. Se se botlhokwa ke go tlhaloganya gore motho ga a fetolele mafoko le mareo fela mme o fetolela kgang/molaetsa o o kgonang go fitlhelela babui ba puo eo jaaka ba bua le go tlhaloganya se se fetoletsweng go nyalana le go amogelesa mo puong eo. Sa botlhokwa ke gore diyunibesithi le mekgatlho e e dibelang puo e ka beeletsa mo kgodisong ya puo segolo tsa bantsho mo Aforikaborwa mme ba etelela pele phetolelo ya ditlhotlhomisi tse di kwadilweng ka dipuo tsa Seaforika tse di neng di ikgatholositswe mo malobeng. SATI e na le bafetoledi ba ba kannweng mme ba kgona go dira diphetolelo ka mokgwa wa seporofešenale go ya mo dipuong tse dingwe.